

**NERINGOS SAVIVALDYBĖS TARYBOS**

**ŠVIETIMO, KULTŪROS, SPORTO, SOCIALINĖS APSAUGOS, SVEIKATOS IR KURORTO REIKALŲ KOMITETO**

**POSĖDŽIO PROTOKOLAS**

2024-06-20 Nr. T-19

Neringa

Posėdis vyko: 9.00 val. – 10.45 val.

Posėdžio pirmininkas – Vaidas Venckus, Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komitetopirmininkas.

Posėdžio sekretorė – Ignė Kriščiūnaitė, Neringos savivaldybės tarybos posėdžių sekretorė.

Posėdyje dalyvavo komiteto nariai: Ieva Venslauskienė, Justina Kupčinskaitė-Lukauskienė, Aušra Mikalauskienė, Laurynas Vainutis, Zigmantas Raudys, Agnė Jenčauskienė, Ramunė Liukienė, Ernestas Zinkevičius.

Posėdyje taip pat dalyvavo: Neringos savivaldybės meras Darius Jasaitis, Neringos savivaldybės vicemeras Narūnas Lendraitis, Neringos savivaldybės vicemeras Sigitas Šveikauskas, Neringos savivaldybės administracijos direktorius Egidijus Šakalys, Neringos savivaldybės administracijos Biudžeto ir turto valdymo skyriaus vedėja Janina Kobozeva, Neringos savivaldybės administracijos Miesto tvarkymo ir statybos skyriaus vedėjo pavaduotojas Simonas Sakevičius, Neringos savivaldybės administracijos vyriausioji specialistė (savivaldybės gydytoja) Rosita Bazarauskaitė, Neringos pirminės sveikatos priežiūros centro teisininkė Erika Liauksminė, Neringos pirminės sveikatos priežiūros centro vyriausioji buhalterė Snieguolė Gakienė, Neringos savivaldybės administracijos Architektūros ir teritorijų planavimo skyriaus vyr. specialistė Lina Lukauskaitė, Neringos savivaldybės administracijos Strateginio planavimo, investicijų ir turizmo skyriaus vyr. specialistė Medūnė Marija Šveikauskienė, Neringos savivaldybės administracijos Architektūros ir teritorijų planavimo skyriaus vyr. specialistas (inžinierius) Juozas Jostas, Neringos savivaldybės administracijos Strateginio planavimo, investicijų ir turizmo skyriaus vyr. specialistas Justas Kazlauskas, KTIC „Agila“ direktorės pavaduotoja Angelina Ivanova.

**DARBOTVARKĖ:**

1. Dėl darbotvarkės patvirtinimo
2. Dėl Neringos savivaldybės tarybos 2024 m. vasario 14 d. sprendimo Nr. T1-16 „Dėl Neringos savivaldybės 2024 metų biudžeto patvirtinimo“ pakeitimo (Janina Kobozeva Nr. TP-208)
3. Dėl valstybės turto perėmimo Neringos savivaldybės nuosavybėn (Aina Kisielienė Nr. TP-196)
4. Dėl Neringos savivaldybės tarybos 2022 m. gegužės 26 d. sprendimo Nr. T1-94 „Dėl vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatų patvirtinimo“ pakeitimo (Simonas Sakevičius Nr. TP-200)
5. Dėl pritarimo Neringos savivaldybės ir akcinės bendrovės „Via Lietuva“ bendradarbiavimo sutarties projektui (Simonas Sakevičius Nr. TP-206)
6. Dėl Neringos savivaldybės narkotikų kontrolės komisijos sudarymo (Rosita Bazarauskaitė Nr. TP-201)
7. Dėl mokamų palaikomojo gydymo ir slaugos paslaugų (lovadienių), finansuojamų iš Neringos savivaldybės biudžeto, skyrimo ir apmokėjimo viešojoje įstaigoje Neringos pirminės sveikatos priežiūros centre tvarkos aprašo patvirtinimo (Rosita Bazarauskaitė Nr. TP-212)
8. Dėl sutikimų statyti ir naudoti valstybinės reikšmės paviršiniuose vandens telkiniuose laikinuosius nesudėtinguosius statinius išdavimo taisyklių patvirtinimo (Lina Lukauskaitė Nr. TP-202)
9. Dėl Neringos savivaldybės tarybos 2022 m. sausio 13 d. sprendimo Nr. T1-3 „Dėl prekybos ir paslaugų teikimo Neringos savivaldybės viešosiose vietose taisyklių patvirtinimo“ pakeitimo (Medūnė Marija Šveikauskienė Nr. TP-203)
10. Dėl viešųjų elektromobilių įkrovimo prieigų įrengimo Neringos savivaldybėje plano iki 2030 metų patvirtinimo (Juozas Jostas Nr. TP-204)
11. Dėl Neringos savivaldybės asmens su negalia gerovės tarybos steigimo, nuostatų ir sudėties patvirtinimo (Edita Vaitkutė-Zinkė Nr. TP-205)
12. Dėl pritarimo projekto „Neringos turizmo įžvalgų platforma“ įgyvendinimui (Justas Kazlauskas Nr. TP-207)

**1. SVARSTYTA. Dėl komiteto darbotvarkės patvirtinimo.**

Posėdžio pirmininkas Vaidas Venckus pristatė Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto posėdžio darbotvarkę.

Posėdžio pirmininkas pasiūlė balsuoti dėl Neringos savivaldybės tarybos Švietimo, kultūros, sporto, socialinės apsaugos, sveikatos ir kurorto reikalų komiteto posėdžio darbotvarkės.

Posėdžio pirmininkas pasiūlė balsuoti dėl bendros posėdžio darbotvarkės.

Balsuota: už – 9, prieš – 0, susilaikė – 0.

NUTARTA. Pritarti Neringos savivaldybės Švietimo, kultūros, sporto, socialinės apsaugos, sveikatos ir kurorto reikalų komiteto posėdžio darbotvarkei.

*Komiteto nariai Justina Kupčinskaitė-Lukauskienė, Ieva Venslauskienė, Laurynas Vainutis, Ernestas Zinkevičius nusišalino nuo dalyvavimo svarstant darbotvarkės klausimą Nr. 2 dėl numatytų lėšų Neringos savivaldybės ir Femarno miesto bendradarbiavimui.* *Nusišalinimui bendru Komiteto narių sutarimu pritarta. Komiteto nariai išėjo iš posėdžių salės.*

**2. SVARSTYTA. Dėl Neringos savivaldybės tarybos 2024 m. vasario 14 d. sprendimo Nr. T1-16 „Dėl Neringos savivaldybės 2024 metų biudžeto patvirtinimo“ pakeitimo.**

Sprendimo projektą pristatė Janina Kobozeva. Šiuo sprendimo projektu tikslinant Savivaldybės 2024 metų biudžetą, tikslinamas pajamų ir asignavimų planas.

Biudžeto pajamos. Savivaldybės biudžeto pajamų planas didinamas 34,3 tūkst. Eur, iš jų 8,6 tūkst. Eur dividendai, 5,5 tūkst. Eur pajamos iš baudų, konfiskuoto turto ir kitų netesybų ir 20,2 tūkst. Eur kitos neišvardytos pajamos.

Biudžeto asignavimai. Didinami asignavimai savivaldybės valdymo programos (01) – 34,3 tūkst. Eur veikloms: „Neringos savivaldybės tarybos darbo finansinio, ūkinio ir materialinio aptarnavimo užtikrinimas“ –15,2 tūkst. Eur, ir „Neringos savivaldybės administracijos valstybės tarnautojų ir darbuotojų darbo organizavimas“– 19,1 tūkst. Eur.

Perkeliami asignavimai (Biudžeto apyvartinių lėšų likučio) iš Socialinės paramos programos (04) veiklos „ Savivaldybės būsto statyba“ (šios veiklos lėšos perkeliamos laikinai, kurios iki metų pabaigos bus atstatytos) – 623,1 tūkst. Eur į Miesto infrastruktūros ir priežiūros plėtros programos (05) veiklas: „Juodkrantės uosto L. Rėzos g. 1D, Neringos sav., Neringos m. statyba“ – 91,5 tūkst. Eur, „Darnaus judumo priemonių diegimas Neringos savivaldybėje“ – 206,7 tūkst. Eur ir „Šaligatvių ir gatvių dangų remontas“ – 324,9 tūkst. Eur.

Perskirstomi asignavimai (KPP lėšos) Miesto infrastruktūros ir priežiūros plėtros programos (05) tarp veiklų: iš veiklos „Teritorijų planavimo dokumentų rengimas“ – 50,0 tūkst. Eur perkeliant į veiklą „ Neringos savivaldybės teritorijoje esančių vietinės reikšmės kelių, gatvių bei dviračių ir pėsčiųjų takų projektų rengimas“ – 50,0 tūkst. Eur ir iš veiklos Juodkrantės sveikatingumo tako kapitalinis remontas“ – 30,0 tūkst. Eur perkeliant į veiklą „Šaligatvių ir gatvių dangų remontas“ – 30,0 tūkst. Eur.

Janina Kobozeva informavo, kad prašoma padidinami asignavimai Miesto infrastruktūros ir priežiūros plėtros programos (05) – 91,5 tūkst. Eur veiklai „Šaligatvių ir gatvių dangų remontas“ .

Posėdžio pirmininkas pasiūlė balsuoti dėl sprendimo projekto su papildymais.

Balsuota: už – 5, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės tarybos 2024 m. vasario 14 d. sprendimo Nr. T1-16 „Dėl Neringos savivaldybės 2024 metų biudžeto patvirtinimo“ pakeitimo“su papildymaisir teikti svarstyti Tarybos posėdyje.

*Komiteto nariai Justina Kupčinskaitė-Lukauskienė, Ieva Venslauskienė, Laurynas Vainutis, Ernestas Zinkevičius sugrįžo į posėdžių salę.*

**3. SVARSTYTA. Dėl valstybės turto perėmimo savivaldybės nuosavybėn.**

Sprendimo projektą pristatė Janina Kobozeva. Sprendimo projektą pristatė Janina Kobozeva. Sprendimo projekto tikslas – pagal Lietuvos Respublikos valstybės turto perėmimo savivaldybių nuosavybėn įstatymo (toliau – Įstatymas) nuostatas perimti Neringos savivaldybės nuosavybėn Neringos savivaldybės administracijos apskaitoje registruotą ir valdomą valstybės nekilnojamąjį turtą bei Nekilnojamojo turto registre įregistruoti daiktines teises į jį: pėsčiųjų taką, Neringos sav. Neringos m. (takas yra šalia Preilos gatvės), unikalus numeris 4400-5027-6849, žymėjimas plane 2k, ilgis 0,202 km, įsigijimo vertė 3310,00 Eur, inventorinis Nr. IT-003304; pėsčiųjų taką, Neringos sav. Neringos m. (takas yra šalia Preilos gatvės), unikalus numeris 4400-5168-9668, žymėjimas plane 3k, ilgis 0,216 km, įsigijimo vertė 3500,00 Eur, inventorinis Nr. IT-003305.

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui„Dėl valstybės turto perėmimo savivaldybės nuosavybėn“ ir teikti svarstyti Tarybos posėdyje.

**4. SVARSTYTA. Dėl Neringos savivaldybės tarybos 2022 m. gegužės 26 d. sprendimo Nr. T1-94 „Dėl vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatų patvirtinimo“ pakeitimo.**

Sprendimo projektą pristatė Simonas Sakevičius. Sprendimo projekto tikslas – patvirtinti vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatų pakeitimą ir papildymą:

*„8.4. automobiliams, statomiems aikštelėje, adresu Taikos g. 2, Neringa, darbo dienomis, kuriais naudojasi Neringos savivaldybės tarybos nariai, Neringos savivaldybės administracijos valstybės tarnautojai, darbuotojai, dirbantys pagal darbo sutartis, politinio pasitikėjimo valstybės tarnautojai ir Klaipėdos apskrities valstybinės mokesčių inspekcijos Neringos poskyrio darbuotojai.“*

*„**8.5. miestui reikšmingų, tradicinių kultūrinių ir sporto renginių, valstybės minėtinų dienų metu, renginio teritorijose, kaip tai nustatyta Renginių organizavimo Neringos savivaldybei priklausančiose ar valdytojo teise valdomose viešojo naudojimo teritorijose tvarkos apraše.“*

Simonas Sakevičius informavo, kad BĮ „Paslaugos Neringai“ pateikė pasiūlymus:

* 6.1 papunktyje išbraukti: *„(išskyrus 5–15 m pažymėtoje atkarpoje)“;*
* 11 punkte nurodyti, kad vietinė rinkliava grąžinama pateikus prašymą BĮ „Paslaugos Neringai“.

Posėdžio pirmininkas pasiūlė bendru sutarimu pritarti nuostatų 6.1 papunkčio ir 11 punkto pakeitimams. Nuostatų 6.1 papunkčio ir 11 punkto pakeitimams bendru Komiteto narių sutarimu pritarta.

Posėdžio pirmininkas pasiūlė balsuoti dėl sprendimo projekto su papildymais.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės tarybos 2022 m. gegužės 26 d. sprendimo Nr. T1-94 „Dėl vietinės rinkliavos už naudojimąsi Neringos savivaldybės tarybos nustatytomis vietomis automobiliams statyti nuostatų patvirtinimo“ pakeitimo“su papildymaisir teikti svarstyti Tarybos posėdyje.

**5. SVARSTYTA. Dėl pritarimo Neringos savivaldybės ir akcinės bendrovės „Via Lietuva“ bendradarbiavimo sutarties projektui.**

Sprendimo projektą pristatė Simonas Sakevičius. Parengto sprendimo projekto tikslai – pritarti Neringos savivaldybės ir akcinės bendrovės „Via Lietuva“ bendradarbiavimo sutarties projektui bei įgalioti Neringos savivaldybės merą Darių Jasaitį pasirašyti bendradarbiavimo sutartį tarp Neringos savivaldybės ir akcinės bendrovės „Via Lietuva“. Projekto tikslas - pritarti Neringos savivaldybės ir akcinės bendrovės „Via Lietuva“ bendradarbiavimo sutarčiai, kuria vadovaujantis bus atlikti Žaliojo kelio (unikalus numeris – 4400-1129-9820) ruožo nuo PK 203+20 iki PK 217+40 (ruožo pradžia X: 6159294.73, Y: 316911.83; ruožo pabaiga X: 6157897.51, Y: 316630.44) (lokacija pridedama) statybos darbai. Sprendimo įgyvendinimui reikalinga skirti 324 883,79 eurų su PVM.

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl pritarimo Neringos savivaldybės ir akcinės bendrovės „Via Lietuva“ bendradarbiavimo sutarties projektui“ ir teikti svarstyti Tarybos posėdyje.

**6. SVARSTYTA. Dėl Neringos savivaldybės narkotikų kontrolės komisijos sudarymo.**

Sprendimo projektą pristatė Rosita Bazarauskaitė. Sprendimo projekto tikslas – patvirtinti Neringos savivaldybės narkotikų kontrolės komisijos sudėtį (toliau – Komisijos). Komisija yra nuolatinė, sudaroma savivaldybės tarybos sprendimu tarybos kadencijai. Komisijos nariai – sveikatos, švietimo, socialinių įstaigų, vaiko teisių apsaugos tarnybos, savivaldybės švietimo padalinio, policijos, nevyriausybinių organizacijų ir institucijų, galinčių atlikti narkotikų kontrolę, organizuoti gydymą, reabilitaciją, vykdyti narkomanijos prevenciją bendruomenėje, atstovai bei kiti specialistai – ne mažiau kaip 10 narių. Savivaldybės taryba skiria komisijos pirmininką ir pavaduotoją.

Bendru Komiteto narių sutarimu pritarta komisijos sudėčiai ir Švietimo, kultūros, sporto, socialinės apsaugos, sveikatos ir kurorto reikalų komiteto pirmininko pavaduotojos Aušros Mikalauskienės skyrimui komisijos pirmininke, dėl pirmininko pavaduotojo skyrimo pasiūlyta apsispręsti Tarybos posėdžio metu.

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės narkotikų kontrolės komisijos sudarymo“ ir teikti svarstyti Tarybos posėdyje.

**7. SVARSTYTA. Dėl mokamų palaikomojo gydymo ir slaugos paslaugų (lovadienių), finansuojamų iš Neringos savivaldybės biudžeto, skyrimo ir apmokėjimo viešojoje įstaigoje Neringos pirminės sveikatos priežiūros centre tvarkos aprašo patvirtinimo.**

Sprendimo projektą pristatė Rosita Bazarauskaitė. Sprendimo projekto tikslas – patvirtinti mokamos palaikomojo gydymo ir slaugos paslaugos lovadienio kainą, mokamos palaikomojo gydymo ir slaugos paslaugos finansavimą iš savivaldybės biudžeto ir apmokėjimo VšĮ Neringos pirminės sveikatos priežiūros centrui (toliau – Neringos PSPC) tvarką.

Atsižvelgiant į Neringos savivaldybės kontrolės ir audito tarnybos 2024 m. kovo 19 d. raštą „Dėl Neringos pirminės sveikatos priežiūros centro palaikomojo gydymo ir slaugos skyriaus 2023 m. veiklos vertinimo ir rekomendacijų pateikimo“, siekiama stiprinti Savivaldybės administracijos Buhalterinės apskaitos skyriaus vykdomą kontrolę dėl biudžeto lėšų naudojimo. Mokamų paslaugų dalinis finansavimas bus skiriamas sudarant biudžeto lėšų naudojimo sutartį tarp Neringos PSPC ir Savivaldybės administracijos (1 priedas) ir lėšų poreikio paraišką (sutarties 1 priedas).

2024 m. birželio 3 d. sprendimo projektas buvo pateiktas VšĮ Neringos pirminės sveikatos priežiūros centrui. Gautos pastabos ir siūlymai:

1) Tarybos sprendime nenurodyti lovadienio įkainio, jei/kai sveikatos apsaugos ministerijos keis kainą, mes irgi turėsime keisti Tarybos sprendimą, čia užvedame tokia biurokratijos karuselę, kur galėtų užtekti tiesiogiai ministro įsakymo.

2) pagal duomenų apsaugos gaires, siūlytume mažinti duomenų apimtį apie pacientą, galėtų užtektų tik sutarties numerio.

3) kadangi už suteiktas paslaugas, už kurias suteikiamos paslaugos, patiriamos išlaidos, apmokėjimą – kompensavimą gauname tik kitą mėnesį, finansiškai, planavimui labai svarbu žinoti, kada lėšos bus pervestos įstaigai (9 punktas).

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl mokamų palaikomojo gydymo ir slaugos paslaugų (lovadienių), finansuojamų iš Neringos savivaldybės biudžeto, skyrimo ir apmokėjimo viešojoje įstaigoje Neringos pirminės sveikatos priežiūros centre tvarkos aprašo patvirtinimo“ ir teikti svarstyti Tarybos posėdyje.

**8. SVARSTYTA. Dėl sutikimų statyti ir naudoti valstybinės reikšmės paviršiniuose vandens telkiniuose laikinuosius nesudėtinguosius statinius išdavimo taisyklių patvirtinimo.**

Sprendimo projektą pristatė Lina Lukauskaitė. Šiuo sprendimo projektu siekiama patvirtinti Neringos savivaldybės sutikimų statyti ir naudoti valstybinės reikšmės paviršiniuose vandens telkiniuose laikinuosius nesudėtinguosius statinius, išdavimo taisykles ir užtikrinti savivaldybei nuo 2024 metų pradžios perduotos valdyti patikėjimo teise valstybinės žemės valdymo ir naudojimo funkcijos sklandų įgyvendinimą.

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl sutikimų statyti ir naudoti valstybinės reikšmės paviršiniuose vandens telkiniuose laikinuosius nesudėtinguosius statinius išdavimo taisyklių patvirtinimo“ ir teikti svarstyti Tarybos posėdyje.

*Posėdžio pirmininkas Vaidas Venckus, pirmininko pavaduotoja Aušra Mikalauskienė ir Komiteto narė Justina Kupčinskaitė-Lukauskienė, nusišalino nuo dalyvavimo svarstant darbotvarkės klausimą Nr. 9 dėl artimiems asmenims išduotų leidimų prekiauti ar teikti paslaugas viešosiose vietose. Nusišalinimui bendru Komiteto narių sutarimu pritarta. Komiteto nariai išėjo iš posėdžių salės. Šiuo klausimu bendru likusių Komiteto narių sutarimu posėdžiui pirmininkauja Komiteto narys Ernestas Zinkevičius.*

**9. SVARSTYTA. Dėl Neringos savivaldybės tarybos 2022 m. sausio 13 d. sprendimo Nr. T1-3 „Dėl prekybos ir paslaugų teikimo Neringos savivaldybės viešosiose vietose taisyklių patvirtinimo“ pakeitimo.**

Sprendimo projektą pristatė Medūnė Marija Šveikauskienė. Priimti sprendimą dėl Prekybos ir paslaugų teikimo Neringos savivaldybės viešosiose vietose taisyklių, patvirtintų Neringos savivaldybės tarybos 2022 m. sausio 13 d. sprendimu Nr. T1-3 „Dėl prekybos ir paslaugų teikimo Neringos savivaldybės viešosiose vietose taisyklių patvirtinimo“ 21 punkto pakeitimo.

Atsižvelgiant į tai, kad leidimai prekybai ar paslaugoms teikti išduodami gana ilgam laiko tarpui, t. y. 3 ar 5 metams, bei Neringos savivaldybės tarybai 2024-02-14 priėmus sprendimą Nr. T1-17 „Dėl Neringos savivaldybės tarybos 2022 m. sausio 13 d. sprendimo Nr. T1-2 „Dėl Vietinės rinkliavos už leidimo prekiauti ar teikti paslaugas Neringos savivaldybės tarybos nustatytose viešosiose vietose išdavimą nuostatų patvirtinimo“ pakeitimo“, kuriuo sudaryta sąlyga pratęsti terminą vieną kartą dar tokiam pačiam galiojimo terminui, leidimus prekybai ar paslaugoms teikti turintiems asmenims gali atsirasti nenumatytų aplinkybių, todėl siekiant palengvinti verslo sąlygas siūloma sudaryti galimybę verslo atstovams laisvos formos motyvuotu prašymu kreiptis į Savivaldybės administraciją dėl leidimo pakeitimo, kuriuo Leidimas būtų išduotas kitam leidimo turėtojo nurodytam fiziniam ar juridiniam asmeniui.

Komiteto narė Agnė Jenčausksienė pasiūlė išduoti ar leisti naudotis leidimu kitam juridiniam asmeniui tik su sąlyga, kurio Pardavėjas (paslaugų teikėjas) yra fizinis asmuo pirminio leidimo turėtojas ir turi įsteigęs įmonę (juridinio asmens savininkas, akcininkas, narys, dalininkas ir pan.).

Posėdžio pirmininko pavaduotojas Ernestas Zinkevičius pasiūlė taisyklių 21 punkto pakeitimą:

Pardavėjas (paslaugų teikėjas) privalo laikytis Leidime nurodytų sąlygų, neleisti naudotis Leidimu kitiems fiziniams ar juridiniams asmenims, neprekiauti ir neteikti paslaugų su negaliojančiu leidimu. Pardavėjas (paslaugų teikėjas) fizinis asmuo turi teisę laisvos formos motyvuotu prašymu kreiptis į Administraciją dėl leidimo pakeitimo, kuriuo Leidimas būtų išduotas ar leista naudotis pardavėjo (paslaugų teikėjo) fizinio asmens įsteigtoms įmonėms. Pardavėjo (paslaugos teikėjo) įsteigtos įmonės privalo vykdyti visus įsipareigojimus, susijusius su prekyba ar paslaugų teikimu Neringos savivaldybės viešosiose vietose, numatytus galiojančiuose teisės aktuose.

Posėdžio pirmininko pavaduotojas Ernestas Zinkevičius atkreipė dėmesį, kad visi leidimų turėtojai vykdo visus įsipareigojimus susijusius su prekyba ar paslaugų teikimu Neringos savivaldybės viešosiose vietose, kurie buvo patvirtinti ankstesniais Tarybos sprendimai.

Posėdžio pirmininko pavaduotojas Ernestas Zinkevičius pasiūlė balsuoti dėl sprendimo projekto su įtraukiant savo įgarsintą pasiūlymą.

Balsuota: už – 3 (Agnė Jenčauskienė, Zigmantas Raudys, Ernestas Zinkevičius), prieš – 1 (Ieva Venslauskienė), susilaikė – 2 (Laurynas Vainutis, Ramunė Lukienė).

Balsams pasiskirsčius po lygiai sprendimas dėl pateikto pasiūlymo nepriimtas.

Komiteto narys Zigmantas Raudys pasiteiravo, ar pagal šią pirminę pateiktą formuluotę, jeigu konkursą laimėjęs fizinis asmuo neturėjo teisės įsigyti alkoholio licencijos ar jis turės galimybę po leidimo pakeitimo įsigyti.

Posėdžio pirmininko pavaduotojas Ernestas Zinkevičius pasiūlė balsuoti dėl pirminio sprendimo projekto.

Balsuota: už – 2 (Agnė Jenčauskienė, Zigmantas Raudys), prieš – 1 (Ieva Venslauskienė), susilaikė – 3 (Laurynas Vainutis, Ramunė Lukienė, Ernestas Zinkevičius).

NUTARTA. Nepritarti sprendimo projektui „Dėl Neringos savivaldybės tarybos 2022 m. sausio 13 d. sprendimo Nr. T1-3 „Dėl prekybos ir paslaugų teikimo Neringos savivaldybės viešosiose vietose taisyklių patvirtinimo“ pakeitimo“.

*Posėdžio pirmininkas Vaidas Venckus, pirmininko pavaduotoja Aušra Mikalauskienė ir Komiteto narė Justina Kupčinskaitė-Lukauskienė sugrįžo į posėdžių salę.*

**10. SVARSTYTA. Dėl viešųjų elektromobilių įkrovimo prieigų įrengimo Neringos savivaldybėje plano iki 2030 metų patvirtinimo.**

Sprendimo projektą pristatė Juozas Jostas. Teikiamu Tarybos sprendimu prašoma pritarti sprendimo projektui, kurio tikslas – sukurti viešai prieinamą elektromobilių įkrovimo prieigų tinklą Neringos savivaldybėje. Siekiant skatinti elektromobilių naudojimą ir taip mažinti transporto poveikį aplinkai iki 2030 m. Neringos savivaldybėje planuojama įrengti elektromobilių 67 įkrovimo stoteles.

Savivaldybės tarybos sprendimo priėmimas tiesioginių išlaidų nenumato. Netiesioginės išlaidos biudžete numatytos elektromobilių įkrovimo stotelių įrengimo projektavimui ir rangos darbams. Finansavimas iš savivaldybės biudžeto. Kita galimybė įrengti elektromobilių įkrovimo stoteles – pasinaudoti Europos Sąjungos struktūrinių fondų lėšomis. Dėl kiekvieno tokio projekto įgyvendinimo būtų teikiami atskiri savivaldybės tarybos sprendimų projektai.

Komitete diskutuota dėl elektromobilių įkrovimo stotelių sąrašo, savivaldybės administracijos paprašyta pasidomėti dėl viešų stotelių privačiuose sklypuose įtraukimo į sąrašą suderinant visą sąrašą su Energijos skirstymo operatoriumi ((ESO) ir kitas savivaldybės lygmens dokumentais. Atkreiptas dėmesys, kad neįtraukta stotelė adresu Taikos g. 39, Neringa.

Posėdžio pirmininkas pasiūlė sprendimo projektą atidėti iki Tarybos posėdžio kol bus patikslintas viešųjų elektromobilių įkrovimo prieigų įrengimo plano sąrašas.

NUTARTA. Bendru sutarimu sprendimo projektą „Dėl viešųjų elektromobilių įkrovimo prieigų įrengimo Neringos savivaldybėje plano iki 2030 metų patvirtinimo“ atidėti iki Tarybos posėdžio.

**11. SVARSTYTA. Dėl Neringos savivaldybės asmens su negalia gerovės tarybos steigimo, nuostatų ir sudėties patvirtinimo.**

Sprendimo projektą pristatė Edita Vaitkutė-Zinkė. Sprendimo projektas parengtas, įsigaliojus nuo 2024 m. sausio 1 d. naujos redakcijos Lietuvos Respublikos asmens su negalia teisių apsaugos pagrindų įstatymui. Jame numatoma, kad Savivaldybių institucijos analizuoja asmens su negalia teisių apsaugos užtikrinimo būklę savivaldybėje, planavimo dokumentuose numato asmens su negalia teisių apsaugos užtikrinimo priemones ir užtikrina jų įgyvendinimą bei steigia asmens su negalia gerovės tarybą. Atsižvelgiant į tai, savivaldybėje steigiama asmens su negalia gerovės taryba (toliau - Gerovės taryba). Įsteigus Gerovės tarybą tvirtinami Gerovės tarybos veiklos nuostatai ir Gerovės tarybos sudėtis.

Komitete pasiūlyta atsisakyti nurodyti asmenų vardus ir pavardes (išskyrus Tarybos narių), dėl pirmininko skyrimo pasiūlyta apsispręsti Tarybos posėdžio metu.

Posėdžio pirmininkas pasiūlė balsuoti dėl sprendimo projekto.

Balsuota: už – 9, prieš – 0, susilaikė – 0.

NUTARTA. Pritarti sprendimo projektui „Dėl Neringos savivaldybės asmens su negalia gerovės tarybos steigimo, nuostatų ir sudėties patvirtinimo“ir teikti svarstyti Tarybos posėdyje.

*Komiteto narys Laurynas Vainutis nusišalino nuo dalyvavimo svarstant darbotvarkės klausimą Nr. 12 dėl darbinių ryšių su KTIC „Agila“. Nusišalinimui bendru Komiteto narių sutarimu pritarta. Komiteto narys išėjo iš posėdžių salės.*

**12. SVARSTYTA. Dėl pritarimo projekto „Neringos turizmo įžvalgų platforma“ įgyvendinimui.**

Sprendimo projektą pristatė Justas Kazlauskas. Sprendimo projekto tikslas - pritarti Nidos kultūros ir turizmo informacijos centro „Agila“ dalyvavimui pareiškėjo teisėmis projekte „Neringos turizmo įžvalgų platforma“. Planuojamas projektas būtų įgyvendinamas pagal VšĮ „Inovacijų agentūros“ „GovTech sprendimų skatinimas“ priemonę. Projekto tikslas: įsigyti pažangią Turizmo įžvalgų platformą Neringai, kuri, remiantis dirbtinio intelekto analize ir išsamia duomenų integracija, suteiktų turizmo sektoriaus veikėjams detalią ir aktualią informaciją apie keliautojų elgseną, poreikius ir lūkesčius.

Bendras projekto „Neringos turizmo įžvalgų platforma“ įgyvendinimui reikalingas biudžetas siekia 18150,00 Eur. Projekto intensyvumas – 100 proc. VšĮ „Inovacijų agentūra“ padengs visas tinkamas finansuoti išlaidas, suteikdama 30 proc. avansinį mokėjimą (5445,00 Eur) ir kompensuodama 70 proc. (12705,00 Eur) po projekto įgyvendinimo.

Posėdžio pirmininkas pasiūlė balsuoti dėl sprendimo projekto.

Balsuota: už – 8, prieš – 0, susilaikė – 0.

NUTARTA. Pritarti sprendimo projektui „Dėl pritarimo projekto „Neringos turizmo įžvalgų platforma“ įgyvendinimui“ ir teikti svarstyti Tarybos posėdyje.

*Komiteto narys Laurynas Vainutis sugrįžo į posėdžių salę.*

Posėdžio pirmininkas Vaidas Venckus

Posėdžio pirmininko pavaduotojas Ernestas Zinkevičius

Posėdžio sekretorė Ignė Kriščiūnaitė